作者:李曾伯
標題:沁園春
內容:綺閣香銷，玉砌夢殘，淒涼舊臺。對御溝紅葉，一番木落，宮牆黃菊，幾度花開。水溯岷源，山聯吳會，目送徵鴻安往哉。都休問，六朝人物，誰拙誰才。平生袞袞煙塵。記匹馬當年荊蜀淮。嘆雕零殆盡，詞源已竭，消磨未去，酒量猶恢。八跪蟹肥，四腮鱸美，客有可人招不來。油幢暇，憑欄一笑，相與傳杯。